Diari Oficial de la Generalitat Valenciana


Sumari del DOGV 8813, del 18-05-2020 (2020/3465)

RESOLUCIÓ de 14 de maig de 2020, del vicepresident executiu de l'Agència Valenciana de la Innovació (AVI), per la qual, en virtut de la facultat prevista en l'apartat 4 de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, s'acorda la continuació dels procediments administratius derivats de la convocatòria d'ajudes realitzada mitjançant la Resolució de 18 de desembre de 2019, del vicepresident executiu de l'AVI, en matèria d'enfortiment i desenvolupament del sistema valencià d'innovació per a la millora del model productiu per als exercicis 2020/2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8813

Data del DOGV
:   18-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3465


Data del document
:   14-05-2020

Organisme emissor
:   Agència Valenciana de la Innovació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 14 de maig de 2020, del vicepresident executiu de l'Agència Valenciana de la Innovació (AVI), per la qual, en virtut de la facultat prevista en l'apartat 4 de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, s'acorda la continuació dels procediments administratius derivats de la convocatòria d'ajudes realitzada mitjançant la Resolució de 18 de desembre de 2019, del vicepresident executiu de l'AVI, en matèria d'enfortiment i desenvolupament del sistema valencià d'innovació per a la millora del model productiu per als exercicis 2020/2021. [2020/3465]  
  
Mitjançant la Resolució de 18 de desembre de 2019, del vicepresident executiu de l'AVI, es van convocar ajudes en matèria d'enfortiment i desenvolupament del sistema valencià d'innovació per a la millora del model productiu per als exercicis 2020/2021 (DOGV 26.12.2019), i el termini de presentació de sol·licituds era des del 27 de gener fins al 14 de febrer de 2020.  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 (BOE 14.03.2020), en vigor des del dia de publicació, va establir en la disposició addicional tercera la suspensió de terminis administratius: «1. Se suspenen els termes i s'interrompen els terminis per a la tramitació dels procediments de les entitats del sector públic. El còmput dels terminis es reprendrà en el moment en què perda vigència el present reial decret o, si escau cas, les pròrrogues d'aquest. 2. La suspensió de termes i la interrupció de terminis s'aplicarà a tot el sector públic definit en la Llei 39/20479, d'1 d'octubre, del procediment administratiu comú de les administracions públiques. (?).»  
  
Posteriorment, es va aprovar el Reial decret 465/2020, de 17 de març (BOE 18.03.2020) pel qual es modifica el Reial decret 463/2020, que, entre altres variacions, modifica l'apartat 4 de la disposició addicional tercera: «4 Sense perjudici del que es disposa en els apartats anteriors, des de l'entrada en vigor del present reial decret, les entitats del sector públic podran acordar motivadament la continuació dels procediments administratius referits a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis.»  
  
La suspensió establida pel Reial decret 463/2020, en vigor des del 14 de març de 2020, no va afectar el termini de presentació de les sol·licituds d'ajudes convocades per la Resolució de 18 de desembre de 2019, del vicepresident executiu de l'AVI, ja que el termini de presentació d'aquestes va finalitzar el 14 de febrer de 2020.  
No obstant això, la tramitació d'aquestes sol·licituds sí que va quedar afectada per la suspensió de terminis esmentada i, en virtut d'aquesta situació, els diferents requeriments de les sol·licituds que es van notificar des de l'AVI advertien d'aquesta suspensió, motiu pel qual no s'ha pogut resoldre el procediment de concessió de cap ajuda.  
  
En ús de la facultat prevista en l'apartat 4 del Reial decret 463/2020, en la redacció donada pel Reial decret 465/2020, i pel fet que la suspensió dels terminis impedeix la resolució de concessió de les ajudes amb el perjudici que això ocasiona tant al funcionament bàsic dels serveis de l'AVI, ja que un eix primordial de la seua actuació consisteix en la concessió de les ajudes gestionades mitjançant aquesta convocatòria, com a la protecció de l'interés general que a través de la concessió s'aconsegueix per a la millora del model productiu de la Comunitat Valenciana, es considera necessari alçar la suspensió dels terminis per a continuar la tramitació de les sol·licituds presentades.  
  
Aquesta protecció de l'interés general a fi de millorar el model productiu de la Comunitat Valenciana és indispensable, ja que l'extensa duració de la suspensió dels terminis inherent a l'estat d'alarma està impedint la resolució de concessió d'aquestes ajudes i el consegüent inici de les accions subvencionades, pel fet de no conéixer-se qui gaudeix de la condició de beneficiari.  
Tot això suposa un enorme perjudici respecte a la necessària contracció de terminis que hauran de suportar les entitats per a la realització dels seus projectes, la qual cosa comporta la necessitat que s'alce ja la suspensió dels terminis, i puga aquesta agència continuar tramitant, en les seues diferents fases procedimentals, una de les actuacions prioritàries i bàsiques en la prestació dels seus serveis, com són les concessions d'aquestes ajudes.  
  
Per tot això, resolc:  
  
Primer  
Declarar indispensable per a la protecció de l'interés general, així com per al funcionament bàsic dels serveis d'aquesta agència, els procediments administratius derivats de la convocatòria d'ajudes realitzada mitjançant la Resolució de 18 de desembre de 2019, del vicepresident executiu de l'AVI, en matèria d'enfortiment i desenvolupament del sistema valencià d'innovació per a la millora del model productiu per als exercicis 2020/2021.  
  
Segon  
Acordar la continuació d'aquests procediments alçant la suspensió i interrupció dels seus termes i terminis, els quals es reprendran o, en cas de no haver-se començat, s'iniciaran des de l'entrada en vigor d'aquesta resolució.  
  
Tercer  
A aquest efecte, les notificacions electròniques que van ser remeses a les entitats sol·licitants, incloses les efectuades durant la vigència de l'estat d'alarma, i que van ser degudament practicades, això és, al contingut de les quals es va accedir per part d'aquestes entitats, faran efecte quant al còmput de terminis fixat en la corresponent notificació, des de l'entrada en vigor d'aquesta resolució, no havent-se de tornar a notificar.  
  
Respecte d'aquelles notificacions electròniques al contingut de les quals no es va accedir, i que van ser realitzades durant la vigència de l'estat d'alarma, es tornaran a notificar per la mateixa via pel fet de no poder-se entendre rebutjades a causa de la suspensió de terminis decretada per l'estat d'alarma.  
La present resolució entrarà en vigor a partir de l'endemà de publicar-se en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar de l'endemà de la publicació davant del jutjat contenciós administratiu competent, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició, davant d'aquest mateix òrgan, en el termini d'un mes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 14 de maig de 2020.- El vicepresident executiu de l'Agència Valenciana de la Innovació. Andrés García Reche.